奉和御製南郊禮成
作者：寇準
朝代：宋

paragraphs: 薦降靈符昭瑞命，交修盛則薦清衷。
朝真曲里揚丕烈，類帝圓壇報昊穹。
述職萬邦咸執玉，來庭異域協占風。
禹功高大天無極，堯德明如日正中。
福浸含生臻富壽，澤流綿宇霈龐鴻。
粢盛豐潔神皆饗，金石和平政本通。
鬰鬰雲煙當晝麗，熙熙景物共春融。
羣臣抃蹈瞻宸扆，願比南山祝壽躬。